|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2023. május 22-i ülése** |
| **Helyszín:** | **Szombathelyi Országos Büntetés-végrehajtási Intézet, oktatási terem** |
| **Időpont:** | **2023. május 22., 15 óra 00 perc** |
| **Jegyzőkönyv-****vezető:** | **Kiss Viktória** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Gábor r. alezredes** | **jelen** | a Bizottság tagja |
|  | **Balogh Tibor** | **jelen** | a Bizottság tagja |
|  | **Bercse László r. őrnagy** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **-** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Dr. Gulyás Ferenc r. ezredes** | **jelen** | a Bizottság tagja |
|  | **Horváth Ferenc** | **-** | a Bizottság tagja |
|  | **Janzsó Zoltán** | **-** | a Bizottság tagja |
|  | **Márovics Pál** | **-** | a Bizottság tagja |
|  | **Dr. Mészáros András** | **jelen** | a Bizottság tagja |
|  | **Dr. Stánitz Éva** | **jelen** | a Bizottság tagja |
|  | **Versegi Valentin** | **jelen** | a Bizottság tagja |
|  | **Pavelkovits Petra** | **-** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Nemény András polgármester** | - |  |
|   | **Dr. László Győző alpolgármester** | - |  |
|  | **Dr. Horváth Attila alpolgármester** | - |  |
|  | **Horváth Soma alpolgármester** | - |  |
|  | **Dr. Károlyi Ákos jegyző** | - |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztályvezető** | jelen | SZMJV PH Hatósági Osztály |
|  | **Lutor Katalin tanácsnoki asszisztens** | jelen | SZMJV PH |
|  | **Kiss Viktória védelmi ügyintéző** | jelen |  |
|  | **Sági Csaba bv. alezredes** | jelen | SZOBVI megbízott parancsnokhelyettes |
|  |  |  |  |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság ülésének megjelent tagjait. Megállapítja, hogy a Bizottság 10 fővel határozatképes. A bizottsági üléshez csatlakozik a későbbiekben Dr. Gulyás Ferenc r. ezredes Úr is, aki jelenleg egy másik bizottsági ülésen vesz részt. Ezúton is szeretné megköszönni Nyima Tamás bv. dandártábornok Úrnak, hogy lehetőséget adott arra, hogy a bizottsági ülést a Szombathelyi Országos Büntetés-végrehajtási Intézet oktatási termében tudják most megtartani. Köszönti Sági Csaba bv. alezredes Urat, a Szombathelyi Országos Büntetés-végrehajtási Intézet megbízott parancsnokhelyettesét, valamint Török János bv. alezredes Urat. Valamint köszönti Lutor Katalint, tanácsnoki asszisztenst. A jegyzőkönyvet Kiss Viktória vezeti. Javaslatot tenne a jegyzőkönyv hitelesítésére Bor Balázs személyére.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Köszöni, szavazást rendel el, kéri a Bizottság tagjait, kézfeltartással jelezzék, hogy egyetértenek-e Bor Balázs jegyzőkönyv hitelesítő személyével.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot.*

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 8-at fognak tárgyalni, a „Különfélék”-kel együtt, zárt ülés nem lesz. Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**23/2023. (V.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2023. május 22-i ülésének napirendjét az alábbiak szerint fogadta el:

**Nyilvános ülés:**

**1./ A Szombathelyi Országos Büntetés-végrehajtási Intézet bemutatkozása** (szóbeli előterjesztés)

 **Előadók:** Nyima Tamás bv. dandártábornok, Parancsnok

**2./ Javaslat Szombathely Megyei Jogú Város Önkormányzata 2023. évi költségvetéséről szóló 4/2023. (II.28.) önkormányzati rendelet I. számú módosításának megalkotására (Közgyűlési 3.)**

 **Előadó:** Stéger Gábor, a Közgazdasági és Adó Osztály vezetője

**3./ Javaslat Szombathely Megyei Jogú Város Önkormányzata 2022. évi zárszámadási rendeletének megalkotására (Közgyűlési 4.)**

 **Előadó:** Stéger Gábor, a Közgazdasági és Adó Osztály vezetője

**4./ Javaslat Szombathely Megyei Jogú Város Önkormányzata 2022. évi maradvány elszámolásának jóváhagyására (Közgyűlési 5.)**

**Előadók:** Stéger Gábor, a Közgazdasági és Adó Osztály vezetője

**5./ Javaslat a polgárőr egyesületek támogatási kérelmének elbírálására, 2023. évi alaptámogatás elosztására**

 **Előadó:** Dr. Holler Péter, a Hatósági Osztály vezetője

**6./ Javaslat Szombathely 2022. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló beszámoló elfogadására (Közgyűlési 2.)**

 **Előadó:** Dr. Gulyás Ferenc r. ezredes, kapitányságvezető

**7./ Tájékoztató az elmúlt időszakban történt, Szombathely közbiztonságát érintő eseményekről** (szóbeli előterjesztés)

**Előadó:** Kelemen Krisztián, a Bizottság elnöke

**8./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**Kelemen Krisztián képviselő, a Bizottság elnöke:** A napirendi pontok előtt a Bizottság nevében gratulál Egyed László bizottsági tagtársnak, aki a Magyar Honvédség fennállásának 175 éves jubileuma alkalmából rendezett ünnepségen vehetett át minisztériumi elismerést.

Ajándékkal is készültek, a fogadtatás és meghívás miatt a Szombathelyi Országos Büntetés-végrehajtási Intézetnek.

*Kelemen Krisztián képviselő, a Bizottság elnöke átadta az ajándékokat a Bizottság nevében Sági Csaba bv. alezredes Úr és Török János bv. alezredes Úr részére.*

**1./ A Szombathelyi Országos Büntetés-végrehajtási Intézet bemutatkozása** (szóbeli előterjesztés)

 **Előadók:** Nyima Tamás bv. dandártábornok, Parancsnok

**Sági Csaba bv. alezredes, a Szombathelyi Országos Büntetés-végrehajtási Intézet megbízott parancsnokhelyettese:** Köszönti a Bizottság tagjait a Büntetés-végrehajtási Intézetben, ami január 1. óta egyben az 1. Agglomerációs Központ székhelye is. Szeretné átadni Nyima Tamás dandártábornok Úr üdvözletét a Bizottság tagjainak és sajnálja, hogy nem lehet jelen, hiszen mindig nagy örömmel látja vendégül a bizottsági ülést és felajánlotta, hogy bármikor a jövőben is igény lenne rá, sok szeretettel látják vendégül a Bizottságot.

2023. január 1. óta átalakulás ment végbe a büntetés-végrehajtási intézetekben, egyrészt a hatékonyabb gazdálkodás, másrészt a személyi állománnyal való hatékonyabb gazdálkodást támogatja.

5 intézet tartozik az 1. számú agglomerációs körzethez:

1. Szombathelyi Országos Büntetés-végrehajtási Intézet, agglomerációs központ, szakmai irányítással;
2. Győr-Moson-Sopron Vármegyei Büntetés-végrehajtási Intézet;
3. Zala Vármegyei Büntetés-végrehajtási Intézet;
4. Sopronkőhidai Fegyház és Börtön;
5. Veszprém Vármegyei Büntetés-végrehajtási Intézet.

Fő szempont volt az agglomerációk kialakítása során a racionálisabb működés, a szakirányítás reformja. Nagy tapasztalattal még nem rendelkezik, de a kezdeti pozitív kezdeti tapasztalatok alapján bízik benne, hogy elérhető a kitűzött cél.

Az öt agglomerációs körzet – egy-egy vezető intézettel az élükön – egy hidat képez az országos parancsnokság és a területi, illetve helyi besorolású intézetek között. A szervezeti felépítésről röviden: az agglomerációs központ parancsnoka az agglomerációs körzet vezetője, jelen esetben Nyima Tamás dandártábornok, és a hozzá csatolt BV-intézetek parancsnokai az ő szakmai irányítása mellett végzik a feladataikat, ez vonatkozik a gazdálkodásra is.

A Szombathelyi Országos Büntetés-végrehajtási Intézettel kapcsolatban néhány számadat: teljes működési területe 54 ha, a bástyafallal (6 méteres beton bástyafal) körülkerített területek nagysága 13 ha, azon belül található 4 fogvatartotti épület, amely közel 1500 fő fogvatartott elhelyezésére alkalmas, a telítettség közel 100 %-os, 90-95 % körül mozog, a dolgozói létszám 591 fő, jelenleg hiány van, főleg körletfelügyelőből. A bástyafal kb. 1,5 km hosszú, 10 őrtorony védi az intézetet kívülről. Jelenleg a tornyok üresen állnak a létszámhiány miatt, a technikai eszközökben bíznak most. Az Intézet Magyarországon a legnagyobb, az egy telephellyel működő intézetek közül, de Európában is meghatározó intézet a paraméterek alapján.

Ismertet néhány béren kívüli juttatást, amely alátámasztja, hogy megéri ott dolgozni, igyekeznek olyan munkakörülményeket, ellátásokat biztosítani kollegáik részére, amit nem sok nagy vállalat biztosít, főként állami fenntartású intézmény, ezeket a teljesség igénye nélkül felsorolja:

* munkahelyi bölcsőde;
* utazási költségtérítés;
* cafeteria;
* ruházati illetmény;
* nagyon jól felszerelt konditerem;
* több rekreációs központja van a büntetés-végrehajtásnak;
* albérleti hozzájárulás;
* kedvezményes étkezési lehetőség;
* folyamatos fejlesztés alatt állnak a munkakörülmények.

Arra törekednek, hogy a kollégáik a szolgálati időt olyan körülmények között tölthessék, hogy a munkájukra tudjanak koncentrálni. Ezt a célt szolgálja néhány fejlesztés, néhányat kiemel: például minden helyiség klimatizált. Néhány informatikai fejlesztést megemlít:

* Elektronikus ügyintézés, KIOSZK rendszer, a fogvatartott elő tudja adni a kérelmét elektronikus rendszeren keresztül. A kérelem megjelenik az ügyintézőnél, papír nélküli ügyintézés van ezáltal, az ügyintéző szintén a KIOSZK rendszeren keresztül küldi vissza a döntést.
* A fogvatartottak Skype-on keresztüli kapcsolattartási formája a COVID óta, mely egyre elterjedtebb. Ezzel a kapcsolattartási formával például csökken a tiltott tárgyak bevitele, azok az Intézet területére történő becsempészése.
* SAFE rendszer, mobil applikáció, például a fogvatartottak nyilvántartására használják, könnyíti a napi munkát.
* ETTR rendszer, mobil applikáció, az előállítás során hasznos a kollegáinak.

Folyamatosan fejlesztik a rendszereket. Többször felmerült kérdés feléjük, hogy vannak-e Szombathelyen komoly rabok, és igen, vannak komoly rabok. Az utóbbi időben a fogvatartottak összetétele jelentősen megváltozott a Szombathelyi BV Intézetet érintően, eltértek a fegyház fokozatú fogvatartottak felé, jelen pillanatban ők vannak nagyobb létszámban, megközelítőleg 60 % körüli az arány, jelen vannak azért börtön, fogház fokozatú elítéltek is. Nagy részében férfi elítéltek vannak, de előfordul jogerősen elítélt nő, időszakos jelleggel vannak fiatalkorúak is, de csak időszakos jelleggel, mert nem rendelkeznek számukra kialakított körletrésszel, őket úgynevezett megőrzésre fogadnak be. Annak érdekében, hogy a fogvatartottat vissza tudják illeszteni a társadalomba, ahhoz szükséges, hogy a fogva tartás alatt a képességeikhez, tulajdonságaikhoz mérten speciálisan kezelik őket, speciális ellátást kapnak. Éppen ezért, errefelé megy a mostani büntetés-végrehajtás, hogy minél több speciális részleget alakítsanak ki, és hogy minél több fogvatartott speciális ellátást kapjanak.

Szombathelyen az alábbi speciális részlegek kerültek kialakításra, melyek biztonsági szempontból is kedvezők:

* alacsony biztonságú kockázatúak részlege;
* időskorúak részlege, 55-60 év felettiek kerülnek elkülönítésre;
* gyógyító, terápiás részleg;
* első bűnelkövetők részlege;
* vallási körletrész, minden intézetben működik börtön lelkészi szolgálat, akik a BV intézet állományába tartoznak, adott vallási felekezet szakmai iránymutatásával dolgoznak. Szombathelyen a Katolikus Egyház képviselteti magát.

A biztonsággal kapcsolatban elmondja, hogy szintén a COVID-járvánnyal összefügg, annak következménye volt a táv tárgyalási lehetőségek rendszerbe állítása. Ami azt jelenti, hogy úgy tudnak egyes hatósági eljárásokon megjelenni a fogvatartottak, hogy nem kell kilépniük az Intézetből, csupán technikai eszközzel felszerelt helyiségbe kell átkísérni őket, az egyik végponton egy hatósági személy van, a másik oldalon a fogvatartott, így nem kell kiutaztatni a városba, vagy akár egy másik városba. A szökésnek a kockázata így teljesen kizárt. A COVID vége óta látszik némi visszaesés ezeknek a táv tárgyalásoknak a számában, azon vannak, hogy ezt a lehetőséget, ami a BV-intézetekben rendelkezésre áll, minél szélesebb körben propagáljak és a társszerveket (mint például: bíróságok, ügyészségek) arra biztatják, hogy minél szélesebb körben, minél nagyobb számban vegyék igénybe, hiszen ez mind az állampolgároknak, a BV-intézetnek és mindenkinek kedvező.

Állandó kérdésként merül fel, hogy mik azok a tárgyak, amiket leginkább szeretnének bejuttatni a fogvatartottak részére, és mik azok a módszerek, amelyekkel megpróbálják. Elsődleges tiltott tárgy a mobil telefon. Mindenféle ötlettel állnak elő, különböző módszerekkel próbálkoznak, de ők igyekeznek a felderítési és a bejutási arányt javítani. Egyik módja, hogy a látogatás során próbálják becsempészni a tiltott tárgyat, vagy akár a kerítésen való átdobálással, drónnal is próbálkoztak már. Számos bejutási útvonal van, szisztematikusan igyekeznek ezeket lezárni.

Fontosnak tartják a technikai fejlesztéseket, mint például szívdobbanás érzékelő beépítése, mely jelentős mértékben csökkenti a szökés kockázatát, hiszen azért a bástyafal elég visszarettentő, ebből következik, hogy a kapuk a gyenge pontok, ezért az érzékelők oda kerültek beszerelésre. Jelenleg a BV-intézetben 626 kamera van beszerelve, ami teljes mértékben lefedi az intézetet és a környékét is. A fogvatartottak szabadidejét próbálják úgy alakítani, hogy a lehető legkevesebb idejük jusson arra, hogy különböző csínytevéseken törjék a fejüket. Ezért fontos, hogy lefoglalják őket, ezt többféleképpen meg tudják tenni, amit összefoglaló néven foglalkoztatásnak hívnak, ide tartozik a fogvartartotti munkáltatás, az oktatás, szakmaképzés is. Munkáltatásban közel 700 főt tudnak bevonni, a számuk szépen lassan nő, ahogy partnereket szereznek, bíznak abban, hogy a fogvatartottak 50 %-át tudják majd a későbbiekben foglalkoztatni. Oktatással kapcsolatosan elmondja, hogy általános iskolai oktatásba 120-130 főt, középiskolai oktatásba 30-40 főt tudnak bevonni, és minden évben van kb. 4-10 fő, aki egészen az érettségi vizsgáig el tud menni ebben a rendszerben. Idén csak 4 fogvatartott jutott el az érettségi vizsgáig. Az általános oktatási rendszeren felül szakmaképzéseket is folytatnak, elsősorban az intézet fenntartáshoz szükséges szakmákat próbálják priorizálni, mint például: festő-mázoló, burkoló, targonca vezető. Minden évben indul szakmaképzés. A résztvevők száma függ attól, hogy milyen szakmát indítanak, de általában 70 fő szakmát kap a kezébe évente. Vannak szabadidős, kulturális programjaik, amikkel igyekeznek hasznosan megtölteni a fogvatartottak szabadidejét. Ilyen például: a reintegrációs tisztek által tartott foglalkozások, tréningek, vannak szerveződő sportkörök is, de ide tartozik a vallási foglalkozás is.

Igyekezett röviden bemutatni az Intézetet. Elnök Úr előzetes tájékoztatása alapján a Bizottság él azzal a lehetőséggel, hogy körbejárják az Intézetet, Török János alezredes Úr kíséretében.

Amennyiben kérdés merül fel, szívesen válaszol.

**Dr. Holler Péter, a Hatósági Osztály vezetője:** Történt-e már kísérlet fogolyszökésre Szombathelyen?

**Sági Csaba bv. alezredes, a Szombathelyi Országos Büntetés-végrehajtási Intézet megbízott parancsnokhelyettese:** Szökési kísérlet még nem volt Szombathelyen, csak egy alkalommal egy külső munkaterületről, 2016. évben szökött meg egy fogvatartott, de az Intézeten belül nem volt kísérlet.

**Kelemen Krisztián képviselő, a Bizottság elnöke:** Több kérdés nem merült fel, ezért megköszönte a tájékoztatást és a vendéglátást.

**2./ Javaslat Szombathely Megyei Jogú Város Önkormányzata 2023. évi költségvetéséről szóló 4/2023. (II.28.) önkormányzati rendelet I. számú módosításának megalkotására (Közgyűlési 3.)**

 **Előadó:** Stéger Gábor, a Közgazdasági és Adó Osztály vezetője

**Kelemen Krisztián képviselő, a Bizottság elnöke:** Stéger Gábor Osztályvezető Úr jelezte, hogy mivel a Gazdasági és Jogi Bizottság mostani ülésén is tárgyalják a napirendet és azon vesz részt, ezért nem tud elmenni a Bizottsághoz a BV Intézetbe. Ő mondja el, hogy milyen módosításokat tartalmaz a rendelet. A 2022. évről van maradványösszege az Önkormányzatnak és röviden összefoglalva, két területen lett elköltve: az egyik a bérfejlesztés az önkormányzati intézményeknél, különösen a szociális szférában dolgozókra, a másik terület, amit kiemel, az Északi Iparterület infrastrukturális fejlesztése, amire azért van szükség, mert értékesíteni szeretné az Önkormányzat. És végül kiemeli, hogy a rendelet megalkotásakor elmaradt, most viszont belekerült a Bűnmegelőzési és Közbiztonsági Koncepcióhoz rendelt költségvetési soron megjelent 1.500.000,- Ft, amelyről a Bizottság rendelkezik, hoz azzal kapcsolatos döntéseket, ahogy hozott is már elvi döntést az elmúlt Bizottsági ülésen, a rendőrség által beadott kérelemre.

Van-e esetleg kérdés, észrevétel? Nem volt, így szavazásra teszi fel a két határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatokat és az alábbi határozatokat hozta:*

**24/2023. (V.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2023. évi költségvetéséről szóló 4/2023. (II.28.) önkormányzati rendelet I. számú módosításának megalkotására*” című előterjesztést megtárgyalta, és az önkormányzat 2023. évi költségvetéséről szóló 4/2023. (II.28.) önkormányzati rendelet módosításáról szóló rendelettervezetet az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Stéger Gábor, a Közgazdasági és Adó Osztály vezetője)

**Határidő:** a Közgyűlés 2023. május 25-i ülése

**25/2023. (V.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2023. évi költségvetéséről szóló 4/2023. (II.28.) önkormányzati rendelet* *I. számú módosításának megalkotására*” című előterjesztést megtárgyalta, és az I-III. határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Stéger Gábor, a Közgazdasági és Adó Osztály vezetője)

**Határidő:** a Közgyűlés 2023. május 25-i ülése

**3./ Javaslat Szombathely Megyei Jogú Város Önkormányzata 2022. évi zárszámadási rendeletének megalkotására** *(Közgyűlési 3.)*

 **Előadó:** Stéger Gábor, a Közgazdasági és Adó Osztály vezetője

**Kelemen Krisztián képviselő, a Bizottság elnöke:** Kiküldésre került az előterjesztés, gyakorlatilag ez egy technikai jellegű napirendi pont. Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**26/2023. (V.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat Szombathely Megyei Jogú Város Önkormányzata 2022. évi zárszámadási rendeletének megalkotására”* című előterjesztést megtárgyalta, és az önkormányzat 2022. évi gazdálkodásának végrehajtásáról szóló rendelettervezetet az előterjesztésben foglaltak szerint a Közgyűlésnek elfogadásra javasolja.

**Felelős:**  Kelemen Krisztián, a Bizottság elnöke

 (a végrehajtás előkészítéséért:

 Stéger Gábor, a Közgazdasági és Adó Osztály vezetője)

**Határidő:** a Közgyűlés 2023. május 25-i ülése

**4./ Javaslat Szombathely Megyei Jogú Város Önkormányzata 2022. évi maradvány elszámolásának jóváhagyására** *(Közgyűlési 4.)*

**Előadó:** Stéger Gábor, a Közgazdasági és Adó Osztály vezetője

**Kelemen Krisztián képviselő, a Bizottság elnöke:** Gyakorlatilag a 2. napirendi pontnál ismertetett tételekről fognak szavazni. Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**27/2023. (V.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2022. évi maradvány elszámolásának jóváhagyására*” című előterjesztést megtárgyalta, és a határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:**  Kelemen Krisztián, a Bizottság elnöke

(a végrehajtás előkészítéséért:

 Stéger Gábor, a Közgazdasági és Adó Osztály vezetője)

**Határidő:** a Közgyűlés 2023. május 25-i ülése

**5./ Javaslat a polgárőr egyesületek támogatási kérelmének elbírálására, 2023. évi alaptámogatás elosztására**

 **Előadó:** Dr. Holler Péter, a Hatósági Osztály vezetője

**Dr. Holler Péter, a Hatósági Osztály vezetője:** Ahogyan a megküldött előterjesztésben is olvasható, a Bizottság az áprilisi ülésén elfogadta, hogy ugyanaz a módszer legyen a polgárőr egyesületek támogatására, mint a korábbi években. Két részben történik a támogatás, a létszámarányos támogatás ilyenkor, az eredményességi támogatás pedig majd ősszel. A bizottsági döntésről tájékoztatás került kiküldésre 2023. április 27-én az egyesületek részére, akik feltöltötték a kérelmeiket az ÖTR rendszerbe, arról, hogy mekkora létszámuk van, ugyanis a rendszer alapján 5000,- Ft/fő/év a támogatás, amit a polgárőr és ifjú polgárőr után számolnak. A névjegyzékek alapján az egyesületek összesen 134 fő után 670.000,- Ft alaptámogatást igényeltek le. Az előterjesztés mellékletét képezi a létszámokat tartalmazó táblázat. Ha a Bizottság ezt elfogadja és javasolja Polgármester Úrnak, akkor ennek a kiosztása és a támogatás utalása hamarosan megtörténhet. A 2 milliónak a maradék része, 1.330.000,- Ft, az eredményességi támogatás lesz, amit majd a szeptemberi bizottsági ülés fog tárgyalni, addig az egyesületek feltöltik a beszámolóikat az elvégzett munkáról a 2022. szeptember 1. és 2023. augusztus 31. közötti időszakra vonatkozóan.

**Kelemen Krisztián képviselő, a Bizottság elnöke:** Köszöni az előterjesztést. Annyit még szeretne elmondani, hogy múlt héten jelen volt a Rendőrségen a 2022. évi közbiztonsági beszámoló értekezleten, ahol jelen volt Polgármester Úr, más város polgármestere, az állomány egy része, illetve Kiss Viktória, a Claudius Polgárőr Egyesület elnöke is. Kapitány Úr kiemelte a polgárőrök munkáját, hogy nagy mértékben hozzájárulnak Szombathely jó közbiztonságához és szeretné megköszönni minden polgárőr egyesületnek a munkáját, hiszen ez a köszönet nemcsak a Claudius Polgárőr Egyesületnek szólt, hanem minden egyesületnek. Mindig kicsit szívfájdalom számára, hogy szeretné jobban megbecsülni a polgárőr szervezeteket anyagi értelemben, sokkal több támogatást érdemelnének ők is, de a nehéz anyagi helyzetben az Önkormányzat nem tud több támogatást adni.

**Balgoh Gábor r. alezredes, a Bizottság tagja:** Szeretné megköszönni a polgárőr egyesületek munkáját, akik nagyon sokat segítik a rendőrség munkáját, főleg a Claudius Polgárőr Egyesület, de a többi egyesület is hozzáteszi a maga kis területén az elvégzett munkáját, mert nehéz időket élnek. A polgárőrök részt vesznek akár egy sportrendezvény biztosításában, vagy akármilyen rendezvény biztosításában is. Még egyszer köszöni minden polgárőr egyesület munkáját, napi szintű kommunikáció van a szervezetek között. Átélték, amikor nem voltak jelen a Bizottságban, amikor nem volt úgymond gazdája a támogatásuknak, ők 2013. év óta tagjai a Bizottságnak, szervezetlen volt az egész, nehéz volt elszámolni az órákat, ki is hullottak azok az egyesületek, akik nem tudtak haladni az idővel. De mostanra letisztult már a rendszer. Még egyszer köszöni a polgárőr egyesületek munkáját.

**Kelemen Krisztián képviselő, a Bizottság elnöke:** Köszöni a hozzászólást, és erről jut eszébe, hogy a mai nap reggelén, a városházi folyosón dicsérte meg Kiss Viktóriát és köszönte meg a munkáját, mert vasárnap elég sokat autózott a városban és legalább négyszer intett az autóból neki, mert biztosították a Savaria Félmaraton futóversenyt, majd este a Haladás Diósgyőr elleni mérkőzését és vasárnap tényleg egész nap dolgoztak, le a kalappal előttük. Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**28/2023. (V.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat a polgárőr egyesületek támogatási kérelmének elbírálására, 2023. évi alaptámogatás elosztására”* című előterjesztést, és javasolja a polgármesternek, hogy a polgárőr egyesületeknek az előterjesztés 1. számú mellékletében szereplő támogatási összegeket biztosítsa alaptámogatásként az önkormányzat 2023. évi költségvetéséről szóló 4/2023. (II.28.) önkormányzati rendelet 13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Polgárőr szervezetek támogatása” sora terhére.

**Felelős:** Kelemen Krisztián, a Bizottság elnöke

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** 2023. június 15. a támogatási szerződések megkötésére

*16 óra 00 perctől a Bizottság szünetet tartott az ülésen.*

*16 óra 10 perckor megérkezett a bizottsági ülésre Dr. Gulyás Ferenc r. ezredes, a Bizottság tagja, ezzel a jelen lévő bizottsági tagok száma 11 főre változott.*

*16 óra 15 perctől a Bizottság folytatta ülését.*

**6./ Javaslat Szombathely 2022. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló beszámoló elfogadására** *(Közgyűlési 2.)*

 **Előadó:** Dr. Gulyás Ferenc r. ezredes, kapitányságvezető

**Kelemen Krisztián képviselő, a Bizottság elnöke:** Tisztelettel köszönti a megérkező Kapitány Urat, aki 15 órától a Gazdasági és Jogi Bizottság ülésén vett részt. Megragadja az alkalmat és megköszöni a rendőrség munkáját, a 2022. évi munkáját is. Részt vett a rendőrségi prezentáción, ahol részletesen beszámolt Kapitány Úr a jelentésről, és állítja, hogy Szombathely még mindig az ország egyik legbiztonságosabb városa és véleménye szerint, aki itt él, az úgyis érzi és tudja ezt. Át is adja a szót Ezredes Úrnak.

**Dr. Gulyás Ferenc r. ezredes, a Bizottság tagja:** A beszámolóval kapcsolatosan elmondja, hogy mivel a beszámolót mindenki megkapta, így a másik bizottsági ülésen felmerült kérdésekre adott válaszokkal egészítené ki az előterjesztést. Összességében elmondhatja, hogy a másik Bizottságon is megköszönték a rendőrség munkáját és elfogadták. Csütörtökön lesz majd a közgyűlési beszámoló, ahol várhatóan részletesen meg fogják vitatni. Amiket kérdeztek, a létszámhelyzettel kapcsolatosan, elmondja, hasonlóan más cégeknél, náluk is jelen van a fluktuáció, mint olyan, jelen van, a toborzás folyamatos, sőt kaptak egy olyan lehetőséget, hogy a körmendi iskolában, aki a 10 hónapos képzést választja, az Szombathelyen vagy azon a kapitányságon tud dolgozni, ahol a toborzása megtörténik, a jövőben ez segíteni fog. Korábban gondot okozott, hogy a frissen végzett kollégáikat Budapestre, vagy máshova vezényelték.

A beszámolóban szerepel, a kábítószer bűncselekményekkel kapcsolatban van egy 50 %-os felderítési szám és több kérdés merült fel ezzel kapcsolatban. Ezzel kapcsolatosan minden évben elmondja, hogy az a terjesztői magatartásra vonatkozik, a kábítószerhez tartozó bűncselekményeknek elég széles körét bünteti a Btk. A beszámoló szempontjait központilag kiadott szempontrendszer alapján kell összeállítaniuk, ebben a terjesztést kell megjeleníteni. A terjesztés klasszikus formája, hogy korábban a díler valahol bepakolta a kábítószert az autóba és abban tárolta, ez kikopott, mostanában postán rendelik az anyagokat. Ha esetlegesen felmerül a kereskedelem gyanúja, a kollégái megindítják az eljárást, így sikerült minden második esetben bizonyítani a kereskedelmet. Egyébként a kábítószerrel kapcsolatos felderítési eredményük az elmúlt évek legmagasabb számát produkálta, 97 % a felderítési eredményességük.

Az egyik képviselő a másik bizottsági ülésen a közterületi agresszióról beszélt, az ő példájában az utcán beszóltak a hozzátartozójának és ez őt rosszul érintette. Beszéltek a közutakon megnyilvánuló agresszióról, a közlekedési baleseteknél ők is tapasztalják, az interneten is sok ilyen videó van fent. Úgy tűnik, hogy az emberek türelmetlenebbek lettek.

Trafiboxok kérdése is felmerült, hogy azokra lenne szükség, amikor is Alpolgármester Úr elmondta, hogy mekkora költséget jelent ez, elég nagy árréssel kerülnek telepítésre a trafiboxok, erről biztos, hogy Közgyűlésen is szó lesz. A migránsokról volt még szó, ami elég összetett történet, a rendőrség a határvédelemben is részt vesz, remélik, ebben az évben lesz ebben könnyebbség, hogy kevesebbet kell menniük a határra. Szóba került a kerítés is, és elmondta, ha nem lenne a kerítés, akkor lényegesen több migráns érkezne az országba. Hermetikusan lezárni egy országot nem lehet, viszonylag gyorsan elérnek a keleti határról a nyugati országrészbe. Most is elmondja, hogy jó a jelzőrendszer, ami segíti a felderítést, ennek köszönhetően elég nagy számban fogtak el migránsokat. Volt még egy kérdés a külföldi munkavállalókra vonatkozóan, hogy mekkora, milyen problémát jelentenek, amire azt tudta elmondani, hogy különösebb plusz munkát nem adtak. Azt kéri a jelenlevőktől is, természetesen, ha van kérdés, szívesen válaszol, hogy ha a tavalyi évben végzett munkájukat szavazatukkal támogatják, azt megköszönik. Azt gondolja, hogy tisztességet munkát sikerült letenni az asztalra és azt gondolja, hogy Szombathely továbbra is biztonságos város.

**Kelemen Krisztián képviselő, a Bizottság elnöke:** Köszöni Kapitány Úrnak a beszámolót és gratulál a 70% feletti nyomozási eredményességi mutatóhoz, mert azt gondolja, hogy ez nagyon kiemelkedő. Természetesen vannak olyan esetszámok, amelyek emelkedtek, de ezek országos tendenciát mutatnak, vannak olyan esetszámok, amelyek csökkentek itt Szombathelyen, ebben a járásban, ez nem biztos, hogy országos tendencia. Azt gondolja ettől függetlenül, hogy a rendőrség eddig is és most is a tőle lelhetőt maximálisan megteszi, és ha jól tudja, akkor a határvadász toborzó is sikeresnek mondható, ezáltal talán a rendőrség is egy kicsit tehermentesül a határszolgálat alól. A trafiboxok költségére visszatérve, elmondja, hogy annak idején, amikor felmerült a trafiboxok kihelyezésének a lehetősége, a vezess.hu internetes portálon tették közzé azt a tényt, illetve a hozzá kapcsolódó költségszámot, ami ha jól emlékszik, akkor olyan 720.000,- forintról szólt, most pedig a Muskátli utca kapcsán 11 millió forintról beszél a kivitelező, és azért mondta ezt egyes számban, mert csupán egyetlen cég jogosult Magyarországon ezzel foglalkozni, ilyen készüléket, vagy a készülék behelyezésére szolgálaló dobozt jogosult kihelyezni. Sajnos egy kicsit megemelkedtek az árak. Azt gondolja ezzel kapcsolatban, hogy a Muskátli utcában mindenképpen lesz trafibox, de a többi helyen már nem biztos, hogy lesz rá forrás.

**Dr. Holler Péter, a Hatósági Osztály vezetője:** Ágoston Sándor irodavezető úr és a maga nevében szeretné megköszönni a rendőrségnek, a teljes állománynak a munkáját, hiszen, ahogyan ismert, kiváló az együttműködés a két szervezet között, elég ha csak az adventi vásáron történtekre gondolnak, ami eredményben is megmutatkozott, de több más esetben, amik nem kaptak ekkora sajtónyilvánosságot, ugyanolyan hatékony volt a közös munka. Másrészt a Hatósági Osztály többi részterületét illetően is, hiszen a mindennapokban is sok a közös együttműködés. A legutóbbi időszakból szeretné kiemelni a Szombathely belterületén megjelenő vadak problémáját, ami Elnök Úrral egyeztetve a júniusi bizottsági ülésen külön témakör lesz, és itt külön megköszöni Szakács Szabolcsné Igazgatásrendészeti Osztályvezető Asszonynak a közös munkát, akivel folyamatosan egyeztetnek annak érdekében, hogy megoldódjon a probléma. Köszöni még egyszer az egész Hivatal részéről.

**Kelemen Krisztián képviselő, a Bizottság elnöke:** Nagyon szimpatikus volt a múlt héten a közbiztonsági helyzet jelentésekor, amikor Kapitány Úr megköszönte minden társszervnek az együttműködést, a munkájukat, amelyet korábban már említett, csak akkor Kapitány Úr még nem volt jelen. Még egyszer szeretné megköszönni a rendőrség munkáját. Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**29/2023. (V.22.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat Szombathely 2022. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló beszámoló elfogadására”* című előterjesztést megtárgyalta, és a Szombathely 2022. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló, a Rendőrségről szóló 1994. évi XXXIV. törvény 8. § (4) bekezdése alapján készített beszámoló elfogadásáról szóló határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

 Dr. Gulyás Ferenc r. ezredes, kapitányságvezető

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** a Közgyűlés 2023. május 25-i ülése

**7./ Tájékoztató az elmúlt időszakban történt, Szombathely közbiztonságát érintő eseményekről** *(szóbeli előterjesztés)*

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** A napirendi pont során gyakorlatilag az elmúlt időszakban történt eseményekkel kapcsolatban kérdezné Kapitány Urat, igazából 3 eset merült fel, amivel kapcsolatban szeretnének tájékoztatást kapni. Az egyik a majálison történtek, ott hogyan áll az ügy, mi történt valójában, kéri Kapitány Urat, hogy tájékoztassa erről a Bizottságot. Aztán volt egy Oladi gépjármű keréklopási akció, ami elég rövid életű volt, ha jól emlékszik, egy éjszaka alatt történt az eset. És van még egy harmadik is, amely fiatal csoportok által elkövetett szabálysértések, inkább a McDonald’s környékén történtek és a Blaguss-Agora Hungary Kft. jelezte feléjük, hogy gyakorlatilag a buszokat rongálják fiatalokból álló csoportok. Ez a 3 téma, amiben szeretne tájékoztatást kérni Kapitány Úrtól.

**Dr. Gulyás Ferenc r. ezredes, a Bizottság tagja:** Folyamatban lévő ügyek… Kezdené visszafele haladva, Elnök Úr által említett két ügyben szerinte belátható időn belül lesz realizálás, nagyjából tudják, hogy kik voltak, de azért nehéz erről beszélni, mert van benne egyfajta óvatosság, mert amit egy ember tud, az titok. Ezzel ezeket le is zárná, teszik a dolgukat és majd, amikor lesz kézzel fogható eredmény, akkor lehet róla beszélni. Folytatná a nagyobb port kavart majálisi történettel, amit azzal kezdene, hogy a majális hosszú hétvégéjén Szombathelyen 3 db erőszakos közterületi bűncselekmény történt, ez volt az, amire kapták a kérdést, hogy mi ez az erőszakhullám Szombathelyen és mit tesznek annak érdekében, hogy megakadályozzák. Mindig el szokta mondani, hogy Kissomlyó, pici falu a megyében, ott egy erősebb falusi búcsúnál szégyellték volna magukat, ha csak 3 verekedés lett volna. De komolyra a fordítva a szót, alacsonyan van az ingerküszöb, nyilván nem megszokott ez a történet, de ahogyan a sajtóba is kiadták, úgy gondolja, hogy helyén kezelték ezt a történetet, kicsit összemosták, mert nem mindig ugyanaz a fél volt a sértett, és nem mindig ugyanaz a fél volt a gyanúsított, tehát az egyik részben sértett, az a másik ügyben gyanúsított és mivel elég sokan vannak, a szerepek is összekeveredtek, aminek az a vége, hogy most hatan vannak előzetes letartóztatásban, ami talán elégséges megnyugvást jelent a feleknek. Jelenleg itt tartanak és talán lecsitulnak a dolgok. Hozzáteszi, hogy azon a hétvégén, amikor ez történt Szombathelyen, talán nem árulkodik, Bobán hasonló esemény történt, elcsendesedett az a történet. Most egész hétvégén, péntek-szombat-vasárnap Szombathelyen a közterületen elloptak egy biciklit, nem kirívó történet. Amivel véleménye szerint sokkal többet kellene foglalkozni, azok az interneten elkövetett csalások. 2019. évben 30 ilyen ügyben kellett nyomozniuk, 2022. évben már 302 ügyben. És nem csak arról van szó, hogy az interneten felad valaki egy hirdetést, hogy elad egy asztalt és akkor átutalják a pénzt és nem küldi el az asztalt, hanem amikor megad egy linket, hogy ide kellene utalni a pénzt és minden adatot megadnak a bankszámláról, akkor konkrétan a bankszámlán lévő összes pénzt elveszik és nagyon nagy károkat okoznak. Ezekre kellene nagyobb figyelmet fordítani.

**Kelemen Krisztián képviselő, a Bizottság elnöke:** Köszöni szépen. Valóban, naivok az emberek, ők is próbálják felhívni a figyelmüket arra, hogy minden idegen megkeresést szkeptikusan fogadjanak, nagyon nagy az a nagyságrendbeli esetszám, a különbség a 2019-es és a 2022-es számok tekintetében, sajnos ez exponenciálisan növekszik, és nagyon kreatívok a csalók, az elkövetők, újabbnál újabb dolgokkal próbálják az emberekből kicsalni a bankszámla adataikat. Nemrég kapott egy olyan üzenetet, hogy érkezett csomagja, holott nem rendelt, és ilyenkor, mikor megnyitja az e-mailt, a linkre ráviszi az egeret, hogy megnézze, hogy milyen URL van alatta, és abból látszik, hogy adathalász oldal.

**Dr. Mészáros András, a Bizottság tagja:** Kapitány Úr felé szeretné jelezni, hogy alapvetően nem szorul a rendőrség az ő védelmére, de mégiscsak az ő oldalukon foglal állást, mert teljes mértékben igaza van Kapitány Úrnak, hogy folyamatban lévő ügyről nem ad tájékoztatást, ő például az egyik ügyben érintett, mint védőügyvéd, tehát azt gondolja, hogy nagyon helyesen jár el akkor a rendőrség, amikor a folyamatban lévő eljárásokról semmilyen tájékoztatást nem ad, nyilván annak megvan a maga kerete, hogy ő mint védő, milyen fórumokon szerez információt bármiről is. Ebből a szempontból úgy gondolja, hogy hálás Kapitány Úrnak a korrekt hozzáállásért, illetve gratulálni szeretne a rendőrség elmúlt egy éves munkájához, mert úgy fogalmaz, hogy a saját statisztikáján is látja, hogy Szombathely rendkívül biztonságos város.

**Bor Balázs, a Bizottság tagja:** Mivel Kapitány Úr a folyamatban lévő ügyekről nem adhat tájékoztatást, ezért olyat kérdez, ami talán nem az. Tud-e már arról, hogy hány traffipax érkezik az új verzióból? Úgy tudja, hogy 230 méterről mérnek.

**Kelemen Krisztián képviselő, a Bizottság elnöke:** Bor Balázs kérdéséhez csatlakozik, felkeltette az érdeklődését Kapitány Úr, hogy lehet-e esetleg tudni néhány technikai paramétert.

**Dr. Gulyás Ferenc r. ezredes, a Bizottság tagja:** Nyilván egy Kapitánynak mindent is tudnia kell, ez így is van, de ezt nem tudja megmondani. Azt tudja, hogy az egyik kollégája most ment el Budapestre, most mutatták be ezeket a készülékeket. Ő végtelenül egyszerű ember ebből a szempontból is, mindig bekapcsolja a biztonsági övét, megpróbál mindig szabályosan menni, ennek ellenére őt is bemérte traffipax, be kell tartani a szabályokat, nem áll meg tilosban, nem megy szemben a forgalomban, az, hogy 250 méterről, 380 méterről vagy 20 méterről tud-e mérni a készülék, nincs jelentősége, mert akkor a 21. méteren még gyorsan megy és utána meg már lassít? Hát akkor hajrá, Balázs! A régi traffipaxok, azok kilométeren túl tudták ezt a mérést, a VÉDA kapu, amilyen szögben beállítják, annak korlátozottabb a látószöge. De óvatosan, lassan kell közlekedni. Bercse László r. őrnagy tájékoztatása szerint úgy 400 méterről mér.

**Bercse László r. őrnagy, a Bizottság tagja:** Vélhetően mozgó járművekből fog majd mérni.

**Bor Balázs, a Bizottság tagja:** Tudjuk, hogy melyikben? De viccet félretéve, azt kérdezné még, hogy ez a „tól-ig” rendszer mennyire lesz véresen komolyan véve. Eddig volt ez a 10 %.

**Dr. Gulyás Ferenc r. ezredes, a Bizottság tagja:** Egy dolgot elmondana, a Bizottság most vendég egy Intézetben, egy úr majd körbe vezeti a társaságot, ne éljenek vissza a bizalmukkal, a számára ostobának tűnő kérdésekkel. A Balázs által feltett kérdéssel kapcsolatban ezer ember nyilatkozott már, de mindenkinek elmondta, hogy nem változott a KRESZ, 1975 óta leírja, hogy lakott területen belül mennyi a megengedett sebesség, 50 km/óra, ennyi. 50-nel kell menni, aki ezen túl megy, számíthat arra, hogy ezt valamilyen formában számon kérik, és egy balesetnél, ha nincsen traffipax, akkor is szakértő megmondja, hogy az ütközés alatt mennyivel ment, akkor azt a sebességet fogják számon kérni, és a piros vonal 50-nél van. Hitelesített mérőeszközökről beszélnek. Ha bemegy a boltba és 10 dkg parizert kér, akkor nyilván megkérdezik, hogy maradhat-e, de elfogadja, ha 12 dkg van benne, nem mondja azt, hogy még tűréshatáron belül van és ez csak 10 dkg. Köszönjék meg, hogy az Intézetben lehetnek, nézzenek körbe és ne menjenek bele ilyenekbe.

**Kelemen Krisztián képviselő, a Bizottság elnöke:** Köszöni Kapitány Úrnak, egyetért, tartsa be mindenki a közlekedési szabályokat, meg úgy általában mindenféle szabályt. Köszöni Kapitány Úrnak a tájékoztatást.

**8./ Különfélék**

**Előadó:** Kelemen Krisztián, a Bizottság elnöke

**Balogh Tibor, a Bizottság tagja:** Arról szeretne beszámolni, ami nemrégiben történt, miszerint a KRESZ-parkban kikölcsönöztek egy gokartot, de azt nem vitték vissza. Körbejárta a parkot, megnézte, de a gokart nem volt meg. 112-t hívta és pillanatok alatt kint voltak a rendőrök, amit szeretne megköszönni, a feljelentés megtörtént, és megkérdezte a rendőröket, hogy mit szólnának hozzá, ha ezt feltenné a Facebook-ra, közel 3000 ismerőse van. A rendőrökkel való beszélgetés után feltette a történteket fényképpel együtt, és kérte az ismerőseit, hogy ha meglátják azt a speciális gokartot, amit Szlovákiában csinálnak és Magyarországon nem lehet vásárolni olyat, akkor azonnal hívják a 112-t vagy szóljanak neki, és kérte, hogy a bejegyzést osszák meg. Két és fél nap alatt 1150 megosztást kapott a bejegyzés, pénteken volt a lopás, hétfőn szünnapos a KRESZ-pálya, kedd reggel ott volt a gokart a parkban, amikor értesítette ismét a 112-t, a rendőrök gyorsan ott voltak, megvizsgálták az eszközt. Nagy ereje van az internetnek, nem mindig szeretik a Facebook-bejegyzést, de most nagyon hasznos volt, egy hölgy vitte el a gokartot, aki vélhetően megijedt és kedd reggel visszavitte az éj leple alatt. 40 éve működik a KRESZ-park, eddig soha semmit nem loptak el, ez volt az első eset.

**Kelemen Krisztián képviselő, a Bizottság elnöke:** Köszöni a hozzászólást és gratulál, hogy előkerült a gokart. Felteszi, hogy kérdés, észrevétel van-e? Nem volt. Köszöni az ülésen tanúsított munkát, az ülést 16 óra 45 perckor lezárja.

*Jegyzőkönyv lezárva, 16 óra 45 perckor.*

 **(: Kelemen Krisztián:) (: Bor Balázs :)**

 **a Bizottság elnöke a Bizottság tagja**